Fyrr í þessari viku bárust fréttir af því að Dorrit Moussaieff , fyrrverandi forsetafrú , hefði látið klóna hundinn Sám , sem bjó með þeim Ólafi Ragnari Grímssyni á Bessastöðum í forsetatíð Ólafs . Greint hafði verið frá því áður en Sámur drapst , sem gerðist í janúar á þessu ári , að þá þegar hafi verið búið að taka úr honum lífsýni til að hægt yrði að klóna hundinn . Fyrsta spendýrið sem tókst að klóna var kindin Dollý sem kom í heiminn í júlí 1996 og lifði hún fram á árið 2003 . Eftir klónun Dollýar hefur framþróun í klónun orðið hröð og hafa vísindamenn klónað stærri spendýr , svo sem svín , hross og naut . Í byrjun árs 2018 var síðan staðfest að kínverskir vísindamenn hefðu orðið fyrstir til að klóna prímata , tvo makaí-smáapa . Í ljósi þess að menn eru einnig af ættbálki prímata vöktu þessar fréttir siðferðilegar spurningar . Klónun manna er viðfangsefni ótal bíómynda , sjónvarpsþátta og skáldsagna . Menn hafa þó ekki verið klónaðir , í það minnsta svo vitað sé til , fram að þessu . Klónun manna er enda bönnuð með lögum í um 70 löndum heimsins , meðal annars á Íslandi . Klónun manna er hins vegar ekki fortakslaust bönnuð í mörgum ríkjum . Vísindamenn hafa unnið að þróun klónunar manna um áratugi . Arnar Pálsson , prófessor í lífupplýsingafræði , skrifaði árið 2011 svar á Vísindavef Háskóla Íslands við spurningunni Er hægt að klóna manneskju ? Í svari Arnars kom fram að miðað við þekkingu og rannsóknir sem þá þegar höfðu farið fram væri fræðilegur möguleiki á að hægt væri að klóna manneskju . „ Slík klónun fæli í sér að erfðaefni einnar manneskju væri komið fyrir í virkjuðu en kjarnalausu eggi – og að upp yxi vera með nákvæmlega sömu arfgerð og manneskjan sem lagði til erfðaefnið . Það er síðan önnur spurning hvort þetta sé framkvæmanlegt í raun . “ Í samtali við Stundina segir Arnar að hann telji að þekkingin hafi þróast enn frekar í þá átt að hægt sé að klóna menn á þeim átta árum sem liðin eru síðan hann svaraði á Vísindavefnum . Enn hraðari þróun hafi orðið í möguleikum á erfðabreytingum í fóstrum , sú tækni hafi verið á fleygiferð enda séu rannsóknir í þeim tilgangi víða heimilar . „ Ég held að þetta sé alveg að verða að framkvæmanlegum möguleika . “